Hiányosságokat tárt fel a KDB Banknál az MNB

Az MNB átfogó vizsgálata nyomán összesen 53,5 millió forint bírságot szabott ki a KDB Bankra a vállalatirányítás, a belső védelmi vonalak, a kockázatmenedzsment, a működési és hitelkockázatok kezelése, illetve az IT-biztonság terén feltárt hiányosságok miatt. A feltárt problémák nem veszélyeztetik a bank megbízható működését, de mielőbbi kiküszöbölésük szükséges.

A Magyar Nemzeti Bank (MNB) – helyszíni ellenőrzést is magába foglaló – átfogó vizsgálatot folytatott a KDB Bank Európa Zrt.-nél (KDB Bank) 2020. április 1-jétől a vizsgálat lezárásáig áttekintve a hitelintézet működését.

A felügyeleti vizsgálat hiányosságokat állapított meg többek között a bank szabályozási, adatszolgáltatási, számviteli gyakorlatával, javadalmazási politikájával, továbbá a belső ellenőrzés és az ügyfélcsoportképzés gyakorlatával kapcsolatban.

Az MNB fejlesztendőnek tartja a KDB Bank irányító és ellenőrző testületeinek működését, részvételüket a banki kontrollterületek irányításában és számonkérésében, illetve belső szabályozásbeli és működési problémákat, továbbá erőforráshiányt tárt fel a bank compliance (szabályozóknak való megfelelési) területén.

A felügyeleti vizsgálat feltárta, hogy a bank kockázatkezelési és monitoring rendszere további kiegészítésre, fejlesztésre szorul, valamint a hitelintézet által használt csoportos értékvesztés-számítási módszertan átdolgozására van szükség.

Az MNB továbbá hiányosságot azonosított a bank informatikai rendszeréhez kapcsolódó, a kockázatokat csökkentő intézkedési terv végrehajtása kapcsán.

A jogsértések miatt a pénzügyi felügyelet 53,5 millió forint felügyeleti bírságot szabott ki a KDB Bankra, előírva azt is, hogy az egyes intézkedések kapcsán megadott határnapokig számoljon be a problémák megszüntetésére tett lépéseiről. A bírságösszeg meghatározásakor a pénzügyi felügyelet figyelembe vette számos jogszabálysértés magas kockázati súlyát, illetve azt, hogy egyes, a javadalmazásra vonatkozó korábbi vizsgálatok során feltárt hiányosságokat a hitelintézet mostanáig sem küszöbölte ki maradéktalanul.

Az MNB megítélése szerint kedvező fejlemény ugyanakkor a KDB Bank együttműködő magatartása a vizsgálat során, illetve a problémák orvoslására már dokumentáltan végrehajtott, vagy tervezett intézkedései. A jogsértéseknek emellett nem volt hatása a pénzügyi intézményrendszer más tagjaira. A feltárt problémák nem veszélyeztetik a bank megbízható működését, de mielőbbi kiküszöbölésük elengedhetetlen.

Sajtókapcsolat:

* +36 1 428 2600
* sajto@mnb.hu

Eredeti tartalom: Magyar Nemzeti Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/11147/hianyossagokat-tart-fel-a-kdb-banknal-az-mnb/